અમદાવાદ: ‘સમભાવ ગ્રૂપ’ની વી ટીવી ન્યૂઝ ચેનલે સફળતાપૂર્વક પાંચ વર્ષ પૂર્ણ કરી છઠ્ઠા વર્ષમાં પ્રવેશ કર્યો તેની ઉજવણીના ભાગરૂપે સમભાવ હાઉસ ખાતે એક ભવ્ય સમારંભનું આયોજન કરવામાં આવ્યું હતું. આ સમારંભમાં મુખ્યપ્રધાન વિજય રૂપાણી મુખ્ય અતિથિ તરીકે ઉપસ્થિત રહ્યા હતા. તેમણે વી ટીવી અને સમભાવ ગ્રૂપને શુભેચ્છા આપતાં જણાવ્યું હતું કે, ‘વી ટીવી એટલે આપણું ટીવી તેવો ભાવ પેદા થાય છે. આજના યુગમાં ઈલેકટ્રોનિક મીડિયા પાવરફૂલ બન્યું છે અને તેના કારણે મોટાં પરિવર્તન આવ્યાં છે. ગુજરાતમાં ગુજરાતી ચેનલોનો વિકાસ થયો છે. મીડિયાથી લોકોની નાનામાં નાની વાત સરકાર સુધી પહોંચી શકી છે.’